Danmarks Statistik dokumenterer, at den ikke-vestlige befolkningsgruppe ikke bliver som danskere, heller ikke i 3. generation.

Så landede Danmarks Statistiks årlige publikation på nettet i går. Indvandrere i Danmark 2017 bekræfter, hvad vi vidste i forvejen, men publikationen gør det endnu tungere end vanligt. På siderne 123 til 125 kan man læse om den ulykke på det lange sigt, som masseindvandring fra den tredje verden udgør. På disse sider er der alene tale om at måle 3. generation af ikke-vestlige indvandrere. Ikke indvandrere, som er 1. generation, ikke efterkommere, som er 2. generation og allerede pr. definition født og opvokset i Danmark, men 3. generation, som har mindst én forælder, der selv er efterkommer og dansk statsborger.

Danmarks Statistik skal have ros for denne gang – det er 11. gang, den årlige publikation udsendes – at medtage en række relevante tal for 3. generation. Vi tager dem i rask rækkefølge:

For det første ligger karaktererne ved folkeskolens afgangsprøver langt lavere for 3. generation af ikke-vestlige. 5,6 for drengene og 6.3 for pigerne mod 6,9 og 7,7 for henholdsvis danske drenge og piger. Danmarks Statistik kalder det ”klart under niveauerne for drenge og piger med dansk oprindelse”

For det andet er der blandt 20-24 årige med enten fuldført gymnasial eller erhvervsfaglig uddannelse 71 og 79 procent af danske mænd og kvinder, der har gennemført en sådan. For 3. generation hedder tallene 49 og 64 procent.

For det tredje gælder følgende vedrørende andelen af beskæftigede eller under uddannelse blandt 20-24 årige, og jeg citerer: ”Det fremgår af figur 7.7, at der blandt 20-24-årige med dansk oprindelse er 84 pct. af både mændene og kvinderne, der enten er i beskæftigelse eller under uddannelse. For børn af efterkommere fra ikke-vestlige lande er de tilsvarende andele 73 pct. for mænd og 74 pct. for kvinder.”

Det understreges af Danmarks Statistik, at der stadig er tale om små tal for 3. generations vedkommende, 416 personer i alt for den sidstnævnte gruppe. Problemet er bare, at de bedrøvelige tal, hvad angår karakterer i folkeskolen, gælder for alle årene 2013, 2014, 2015 og 2016. Antallet af 3. generations ikke-vestlige vokser år for år, men absolut intet tyder på, at tallene vil ændre sig. Det er i øvrigt logisk, når allerede 2. generation klarer sig forfærdeligt i snit, nemlig præcis lige så ringe som nu 3. generation.

Jeg behøver ikke at fortælle, hvad dette vil betyde. Det fortæller om velstands og velfærds fallit i Danmark, hvis denne indvandring fra den tredje verden får lov at fortsætte. I det mindste har vi her til lands offentlige myndigheder, der leverer brugbare data. De skal presses til det ind imellem (se dokumentation for denne påstand i ovennævnte link), men de leverer som regel.

Der er én og kun én rationel konklusion på disse tal. Den ikke-vestlige indvandring må ophøre og erstattes af en hjemsendelsespolitik på retsstatens grund for de alt for mange utilpassede. Ikke dem alle, men de mange.

Har man andre forslag, lytter jeg gerne, men jeg advarer på forhånd om, at man har tonstung statistik imod sig. Kom gerne an.